70 साल में पहली बार वोट डालने की खुशी कैसी होती है? वीडियो देखकर ही समझ सकेंगे आप
जम्मू कश्मीर में जिला विकास परिषद (डीडीसी) चुनाव के तीसरे चरण के लिए वोटिंग के दौरान पाकिस्तान से आए रिफ्यूजियों ने भी अपने वोट डाले और अपनी खुशियों का इजहार नाच-गाकर किया।
श्रीनगर: जम्मू कश्मीर में जिला विकास परिषद (डीडीसी) चुनाव के तीसरे चरण के लिए वोटिंग के दौरान पाकिस्तान से आए रिफ्यूजियों ने भी अपने वोट डाले और अपनी खुशियों का इजहार नाच-गाकर किया। इन रिफ्यूजियों ने 70 साल में पहली बार अपने मतदान के अधिकार का इस्तेमाल किया है। लंबी जद्दोजहद के बाद मिले इस अधिकार का इस्तेमाल कर इनकी खुशियों का ठिकाना नहीं रहा। बड़े-बूढ़े सबने ढोलक की थाप पर नाच-गाकर अपनी खुशियों का इजाहर किया। आपको बता दें कि जम्मू कश्मीर में डीडीसी चुनाव के तीसरे चरण के लिए आज वोटिंग हो रही है। सुबह में मतदान की गति धीमी रही और ठंड की वजह से अधिकतर लोग सुबह अपने-अपने घरों से बाहर नहीं निकले। अधिकारियों ने बताया कि डीडीसी की 33 सीटों पर चुनाव हो रहा है। इसमें 16 सीटें कश्मीर में और 17 सीटें जम्मू संभाग में हैं। मतदान सुबह सात बजे शुरू हुआ। डीडीसी के तीसरे चरण के चुनाव में कुल 305 उम्मीदवार हैं जिनमें कश्मीर संभाग में 166 जबकि जम्मू संभाग में 139 उम्मीदवार मैदान में हैं। इनमें 252 पुरुष और 53 महिला उम्मीदवार हैं। पंच और सरपंच की रिक्त सीटों के लिए भी मतदान जारी है। कुल 126 क्षेत्रों में से 66 क्षेत्रों में मतदान होगा और मुकाबले में कुल 184 उम्मीदवार हैं। इसके अलावा 40 सरपंच निर्विरोध चुन लिए गए हैं। पंच की सीटों के लिए 1738 क्षेत्रों में उपचुनाव हो रहा है। इसमें से 798 पर उम्मीदवार निर्विरोध चुने गए। कुल 327 क्षेत्रों में चुनाव होगा और मुकाबले में 749 उम्मीदवार हैं।